ایئر انڈیا پرواز 171

ایئر انڈیا پرواز 171 ایک بین الاقوامی مسافر پرواز تھی جو بھارت کے احمد آباد ایئرپورٹ سے برطانیہ کے لندن گیٹوک ہوائی ایئرپورٹ جا رہی تھی۔ 12 جون 2025ء کو سہ پہر 1 بج کر 39 منٹ پر (بھارتی معیاری وقت)، جیسے ہی یہ پرواز اُڑان بھرنے کے چند لمحوں بعد فضا میں بلند ہوئی، تقریباً تیس سیکنڈ کے اندر ہی احمد آباد کے علاقے میگھانی نگر میں واقع بی جے میڈیکل کالج کی عمارت سے ٹکرا گئی۔

بوئنگ 787-8 ڈریم لائنر پر 230 مسافر اور 12 عملے کے ارکان سوار تھے۔ حادثے میں کم از کم 269 افراد جاں بحق ہوئے، جن میں پرواز کے 241 مسافر اور عملہ، نیز زمین پر موجود کم از کم 28 افراد شامل تھے۔ معجزانہ طور پر حادثے میں صرف ایک مسافر زندہ بچا۔

یہ نہ صرف بوئنگ 787 ڈریم لائنر کا پہلا ہلاکت خیز حادثہ تھا جس مین مکمل تباہی ہوئی بلکہ اس دہائی کا اب تک کا سب سے جان لیوا فضائی حادثہ بھی ثابت ہوا۔

 پس منظر 
 طیارہ 
حادثے کا شکار ہونے والا طیارہ بوئنگ 787-8 ڈریم لائنر تھا، جس کا نمبر اندراج VT-ANB اور سیریل نمبر 36279 تھا۔ یہ طیارہ 11 سال پرانا تھا۔ ایئر انڈیا نے اسے سنہ 2005ء میں منگوایا تھا اور جنوری 2014ء میں ایئر لائن کے لیے بھیجا گیا تھا۔ یہ جنرل الیکٹرک جی ای این ایکس 1B67 انجنوں سے لیس تھا۔

یہ حادثہ سنہ 2011ء میں بوئنگ 787 کے تعارف کے بعد پہلا مہلک حادثہ تھا اور سنہ 1985ء میں ایئر انڈیا پرواز 182 پر بمباری کے بعد ایئر انڈیا کا پہلا بڑا نقصان بھی قرار پایا۔ یہ کسی بھی 787 ڈریم لائنر کا پہلا مکمل تباہی کا شکار حادثہ تھا۔

 مسافر اور عملہ 
پرواز میں جملہ 242 افراد سوار تھے: 230 مسافر جن میں 11 بچے اور 2 شیر خوار شامل تھے اور 2 پائلٹوں کے ساتھ 10 فضائی میزبان شامل تھے۔ یہ معلومات شہری ہوابازی کے ڈائریکٹوریٹ جنرل (ڈی جی سی اے) اور ایئر انڈیا نے فراہم کیں۔

مسافروں کی فہرست میں 169 بھارتی، 53 برطانوی، 7 پرتگالی اور 1 کینیڈی شہری شامل تھے۔ مسافروں میں گجرات کے سابق وزیر اعلیٰ وجے روپانی بھی شامل تھے۔

پرواز کی قیادت کپتان سُميت سَبروال کر رہے تھے، جبکہ فضائی افسر اول کلائیو کُندر تھے۔
 حادثہ 
تصغیر|حادثے کے مناظر دکھاتی ایئرپورٹ کی سی سی ٹی وی فوٹیج

پرواز 171 نے دوپہر 1 بج کر 38 منٹ (بھارتی معیاری وقت) پر احمد آباد ہوائی اڈے کے رن وے 23 سے لندن گیٹوک کے لیے اُڑان بھری۔ موسمی اطلاعات کے مطابق اس وقت موسم سازگار تھا اور حدِ نگاہ بالکل واضح تھی۔

طیارے کے ADS-B ٹرانسپونڈر نے 625 فٹ (191 میٹر) کی بلندی تک پہنچنے کی اطلاع دی، مگر 08:08:50 متناسق عالمی وقت پر جب طیارہ رن وے 05 کے کنارے سے تقریباً 230 فٹ (70 میٹر) پہلے تھا، اُس کا سگنل منقطع ہو گیا۔ اسی دوران عملے نے ایئر ٹریفک کنٹرول کو مے ڈے (ہنگامی) کال بھیجی۔

حادثہ طیارے کے ابتدائی بلند پروازی مرحلے میں پیش آیا۔ واقعے کی ایک ویڈیو میں دیکھا گیا کہ طیارہ پہلے کچھ بلندی پر گیا، پھر آہستہ آہستہ نیچے آنے لگا اور نظر سے اوجھل ہو کر ایک دھماکے کے ساتھ دھوئیں اور آگ کے بادلوں میں غائب ہو گیا۔

علاقہ میگھانی نگر کے عینی شاہدین نے بتایا کہ انھوں نے کئی دھماکوں کی آوازیں سنیں، جس کے بعد قریب کے علاقوں سے دھوئیں کے گہرے بادل اُٹھتے دکھائی دیے۔ طیارہ سِول ہسپتال کے کیمپس میں واقع بی جے میڈیکل کالج کے میڈیکل طلبہ کی ہاسٹل عمارت اور سپر اسپیشلسٹ ریزیڈنٹ ڈاکٹروں کی رہائش گاہ سے ٹکرا گیا۔

حادثے کے بعد طیارے کے جزوی طور پر سلامت بچا پیچھے کا پَر اور دُم کا سرا ایک کثیر المنزلہ عمارت کی چھت پر جا گرا۔

 متاثرین 
سینئر پولیس افسر وِشاکا ڈَبرال کے مطابق کم از کم 269 لاشیں شہر کے سول لائنز اسپتال لائی گئیں۔ ہلاک شدگان میں کم از کم 28 افراد زمین پر موجود تھے جب کہ طیارے میں سوار 241 مسافر بھی جان کی بازی ہار گئے۔

ایک 40 سالہ برطانوی شہری، جو طیارے میں نشست 11A پر ہنگامی دروازے کے قریب بیٹھا تھا، معجزانہ طور پر زندہ بچ گیا۔ وہ اس سانحے کا واحد زندہ بچنے والا شخص تھا۔ اُس کا بھائی بھی اسی پرواز میں تھا، مگر جانبر نہ ہو سکا۔

ہلاک ہونے والوں میں گجرات کے سابق وزیر اعلیٰ وجے روپانی بھی شامل تھے، جو 2016ء سے 2021ء تک اس عہدے پر فائز رہے۔

طیارے سے ٹکرانے والے ہوسٹل میں موجود کم از کم 50 طبی طلبہ کو زخمی حالت میں اسپتال منتقل کیا گیا، جن میں 41 افراد کو مختلف نوعیت کی چوٹیں آئیں۔

 حوالہ جات 

زمرہ:بھارت میں ہوائی حادثات و واقعات
زمرہ:گجرات میں 2020ء کی دہائی
زمرہ:گجرات، بھارت میں آفات
زمرہ:بھارت میں 2025ء
زمرہ:احمد آباد (بھارت)
زمرہ:جون 2025ء کی سرگرمیاں
زمرہ:گجرات (بھارت) میں نقل و حمل
زمرہ:بھارت میں آفات
زمرہ:ایئر انڈیا
زمرہ:بھارت میں 2020ء کی دہائی
زمرہ:ایشیا میں 2025ء
زمرہ:جاری واقعات